**Р Е П У Б Л И К А Б Ъ Л Г А Р И Я**

**ЧЕТИРИДЕСЕТ И ТРЕТО НАРОДНО СЪБРАНИЕ**

**Вътрешни правила за работата и дейността на Комисията по енергетика**

Раздел I

Общи положения

**Чл. 1. (1)** С тези правила се определят редът и организацията на работа на Комисията по енергетика на 43-то Народно събрание.

**(2)** Комисията работи в съответствие с Правилника за организацията и дейността на Народното събрание.

**Чл. 2.** **(1)** Ръководството на Комисията организира нейната работа въз основа на информацията, постъпваща в Комисията.

**(2)** Председателят на Комисията:

1. ръководи нейните заседания;

2. поддържа връзки с председателите на другите комисии и с председателя на Народното събрание;

3. представлява Комисията пред държавните органи и неправителствени организации.

**(3)** При отсъствие на председателя той упълномощава един от заместник-председателите да ръководи заседанието на Комисията. При липса на упълномощаване, председателят на Народното събрание упълномощава един от заместник-председателите да ръководи заседанието на комисията.

**Чл. 3.** Разходите, необходими за дейността на Комисията, се утвърждават ежегодно от председателя на Народното събрание по предложение на ръководството на Комисията.

Раздел II

Предмет на дейност на Комисията

**Чл. 4**. **(1)** Комисията разглежда законопроекти, Годишната програма по чл. 114, проектите на актове на институциите на Европейския съюз по чл. 115 от Правилника за организацията и дейността на Народното събрание и проекти за решения, декларации и обръщения, разпределени й от председателя на Народното събрание.

(2) Комисията прави оценка на прилагането и ефективността на законите в областта на енергетиката.

(3) По законопроектите и другите проекти за актове на Народното събрание, Комисията изготвя доклади, предложения и писмени становища, които се отправят до председателя на Народното събрание.

**Чл. 5.** Комисията, в рамките на своите правомощия осъществява периодичен контрол за степента на усвояване и за целесъобразното и законосъобразно изразходване на средства от фондовете и програмите на ЕС в областта на енергетиката.

**Чл. 6.** Комисията може да организира публични изслушвания по определени въпроси по предложение на ръководството или на членовете й.

Раздел III

Заседания на комисията

**Чл. 7.** Комисията се свиква на заседание от нейния председател по негова инициатива, по искане най-малко на една трета от членовете й или от председателя на Народното събрание, заедно с проект за дневен ред.

**Чл. 8.** **(1)** Заседанията на Комисията са редовни и извънредни.

**(2)** Дневният ред на заседанията се определя от нейния председател съгласувано с ръководството на Комисията.

**(3)** Предложения за дневен ред може прави всеки член на Комисията.

**(4)** Дневният ред, часът и мястото на заседанията се обявяват писмено на определените за това места в Народното събрание или срещу подпис на техните членове.

**(5)** Дневният ред за редовните заседания на Комисията се обявява най-малко **три дни** преди тяхното провеждане, включително и чрез обявяването им на интернет страницата на Народното събрание.

**(6)** В случаите, когато се провеждат извънредни заседания на Комисията, дневният ред се обявява едновременно с насрочването им.

**Чл. 9. (1)** Заседанията на Комисията са открити, освен ако с нейно решение отделно заседание или част от него не бъде определено за закрито.

**(2)** Представители на неправителствени, синдикални, съсловни и браншови организации по тяхна инициатива имат право да присъстват на заседанията на Комисията, да представят свои писмени становища и да вземат участие в разисквания по разглежданите проекти за актове на Народното събрание, отнасящи се до предмета им на дейност, при спазване режима на достъп до Народното събрание.

**(3)** На откритите заседания на Комисията могат да присъстват граждани и журналисти, при спазване режима на достъп до Народното събрание.

**(4)** Всеки член на Комисията може да покани за участие в нейно заседание отделни физически лица или представители на юридически лица, имащи отношение към разглежданите въпроси от комисията.

**Чл. 10**. **(1)** Народните представители, които не са членове на Комисията, могат да участват във всички нейни заседания без право да гласуват.

**(2)** В заседанията на Комисията имат право да участват и членовете на Европейския парламент от Република България с право на съвещателен глас.

**Чл. 11.** По изключение Комисията може да провежда открити заседания извън столицата.

**Чл. 12.** **(1)** Комисията заседава, когато присъстват повече от половината от членовете й.

**(2)** В случай след обявеното време за започване на заседанието няма кворум, заседанието се провежда при наличния състав, ако той е не по-малко от една трета от всичките й членове.

**(3)** Решенията се вземат с мнозинство от присъстващите.

**Чл. 13.** **(1)** Комисията може да провежда съвместни заседания с други комисии на Народното събрание, когато се разглеждат общи въпроси. Тези заседания се ръководят по споразумение от един от председателите.

**(2)** При съвместни заседания всяка комисия взема поотделно своето решение по обсъждания въпрос. При различни становища всяка комисия прави свой отделен доклад пред Народното събрание.

**Чл. 14. (1)** Законопроекти, уреждащи една и съща материя, се разглеждат едновременно.

**(2)** Вносителят на законопроекта или на друг въпрос от дневния ред на заседанието или негов представител се изслушва първи.

**(3)** Законопроектите, внесени от Министерския съвет, се разглеждат с предимство.

**(4)** Комисията може да отложи с гласуване разискванията или вземането на решение по даден въпрос.

**Чл. 15. (1)** С решение на Комисията могат да се създават подкомисии и работни групи по определени въпроси, както и обществени съвети от представители на неправителствени организации и движения, които да консултират Комисията.

**(2)** Ръководството и членовете на подкомисиите и на работните групи се избират с явно гласуване, с обикновено мнозинство от присъстващите.

**(3)** В работата на подкомисиите и работните групи могат да бъдат канени и представители на изпълнителната власт, на органите на местното самоуправление, на научните среди, на граждански, синдикални, съсловни и браншови организации и други, имащи отношение по разглеждания въпрос.

**(4)** Работните групи по ал. 2, в определен от Комисията срок, изготвят доклад по разглеждания въпрос, съдържащ предложение за становище на Комисията.

**Чл. 16. (1)** Докладите на Комисията се правят от нейния председател или от определен от Комисията докладчик.

**(2)** В доклада се отразяват взетото от Комисията решение и различните становища с посочване на мнозинството, което ги е поддържало.

**(3)** Докладите на Комисията от откритите заседания са публични и достъпни по установения ред, както и чрез сайта на Комисията на интернет страницата на Народното събрание.

**Чл. 17. (1)** За заседанията на Комисията се води съкратен протокол, в който се отбелязват всички взети решения.

**(2)** В случаите, когато Комисията е водеща по разглежданите законопроекти, за заседанията се водят стенографски протоколи.

**(3)** Протоколите от заседанията на Комисията се подписват от нейния председател и от водещия протокола и се публикуват в 7-дневен срок от заседанието на сайта на Комисията на интернет страницата на Народното събрание, но преди разглеждане на доклада в зала.

**(4)** Протоколите от закритите заседания на комисията са със специален режим на съхранение, отчет и достъп съгласно изискванията на Закона за защита на класифицираната информация.

**Заключителни разпоредби:**

**§ 1.** Тези правила се приемат на основание чл. 23, ал.1 от Правилника за организацията и дейността на Народното събраниена заседание на Комисията по енергетика, проведено на  **03.12.2014** г.

**§ 2**. За всички неуредени въпроси в тези правила се прилагат разпоредбите на Правилника за организацията и дейността на Народното събрание.

**§ 3.** Изпълнението на Вътрешните правила се възлага на председателя на Комисията по енергетика.